कहा- पाकिस्तान इतना जलील कभी नहीं हुआ, हमारा क्राइम मिनिस्टर भीख मांगता घूम रहा है
Pakistan Tehreek-e-Insaf (PTI) Imran Khan May Arrest Anytime. Follow Imran Khan Toshakhana Case News, Latest Updates On Dainik Bhaskar (दैनिक भास्कर)
पाकिस्तान पुलिस रविवार को तोशाखाना मामले में पूर्व प्रधानमंत्री इमरान खान को गिरफ्तार करने उनके घर पहुंची। इस्लामाबाद पुलिस ने ट्वीट कर बताया कि जब एसपी उनके कमरे में पहुंचे तो इमरान वहां मौजूद नहीं थे।
इसके चंद घंटों बाद ही इमरान खान ने लाहौर में अपने समर्थकों को संबोधित किया। उन्होंने कहा- पाकिस्तान इतना जलील कभी नहीं हुआ, हमारा क्राइम मिनिस्टर भीख मांगता घूम रहा है। इमरान ने अपने समर्थकों से कहा- आप मेरे टाइगर्स हैं। मैं कभी किसी के सामने नहीं झुका हूं, हम सिर्फ अल्लाह के सामने झुकने वाले लोग हैं।
'नवाज लंदन से फैसले ले रहे हैं'
इमरान खान ने प्राइम मिनिस्टर शाहबाज शरीफ के बारे में कहा कि वो 16 अरब का घोटाला करके सजा पाने वाला था। जनरल बाजवा ने उसे प्राइम मिनिस्टर बनवा दिया। होम मिनिस्टर ने 8 कत्ल किए हैं। इमरान खान ने पाकिस्तान के गृह मंत्री को चोर बताया।
उन्होंने कहा- नवाज शरीफ लंदन से फैसले कर रहा है। ये लोग हमारी तकदीर का फैसला करते हैं। हिंदुस्तान के चैनल हमारा मजाक उड़ा रहे हैं। इमरान ने अपने भाषण के दौरान लोगों को जिहाद पर निकल जाने की सलाह भी दी। उन्होंने कहा ISI के कुछ अफसर हैवान बन चुके हैं। ये लोग कहते हैं कि ये मेरी हिफाजत करेंगे, मैं कहता हूं कि ये ही मेरी जान लेना चाहते हैं।
बतौर मुल्क हमारी मौत हो रही
पाकिस्तान की आर्थिक तंगहाली पर इमरान ने कहा कि बतौर मुल्क हमारी मौत हो रही है। नवाज की बेटी मरियम क्वीन एलिजाबेथ बनकर घूम रही है। मुझसे अदालतों के चक्कर लगवा रहे हैं। इमरान ने सरकार पर खुद को मरवाने के आरोप भी लगाए।
उन्होंने कहा- तीन लोग मुझे मरवाना चाहते हैं। मुझे सिक्योरिटी नहीं दी जाती। मैं घर पर बैठा होता हूं और मुझ पर दहशतगर्दी के केस लाद दिए जाते हैं। मैं सुप्रीम कोर्ट से अपील करता हूं कि वो मेरे केस की सुनवाई का लाइव टेलीकास्ट करें।
7 मार्च को इस्लामाबाद कोर्ट में है इमरान की पेशी
इससे पहले इमरान को गिरफ्तार करने गई पुलिस ने कहा था- उनके घर पहुंचने के पीछे गिरफ्तारी करना मकसद ही नहीं था। अगर ऐसा करना होता तो कोई ताकत नहीं रोक सकती थी। इमरान हमें मिले ही नहीं। हमने 7 मार्च को कोर्ट में पेश होने का नोटिस इमरान की तरफ से पूर्व विदेश मंत्री शाह महमूद कुरैशी को दिया है। इस्लामाबाद पुलिस ने यह ट्वीट भी किया था कि इमरान गिरफ्तारी से बचने की पुरजोर कोशिश कर रहे हैं।
खान को 7 मार्च को इस्लामाबाद कोर्ट के सामने पेश होना है। पाकिस्तान-तहरीक-ए-इंसाफ (PTI) के वाइस चेयरमैन शाह महमूद कुरैशी ने कहा- पुलिस के नोटिस में इमरान की गिरफ्तारी का जिक्र नहीं है। इमरान अपनी लीगल टीम के साथ बैठक करेंगे। जिसके बाद वो अपनी आगे की रणनीति के बारे में बताएंगे।
इमरान ने पहले ट्वीट कर पाकिस्तान के PM शाहबाज शरीफ और पूर्व आर्मी चीफ जनरल बाजवा पर हमला बोला था। उन्होंने कहा था- ऐसे देश का क्या ही भविष्य होगा जहां बदमाशों को शासक बना दिया जाता है। शहबाज शरीफ 8 अरब रुपए के मनी लॉन्ड्रिंग और 16 अरब रुपए के भ्रष्टाचार के मामले में दोषी साबित होने वाले थे। तभी जनरल बाजवा ने सुनवाई टालकर उन्हें प्रधानमंत्री बना दिया।
बड़ा सवाल: क्या गिरफ्तार होंगे इमरान खान
इमरान खान रविवार को भले ही गिरफ्तारी से बच गए हों, लेकिन उनकी मुश्किलें खुद उन्होंने ही बढ़ा लीं। दरअसल, इस्लामाबाद पुलिस जब उन्हें गिरफ्तार करने पहुंची तो उन्होंने हजारों समर्थकों को घर के तीनों रास्तों पर जुटा लिया। इसके बाद जब एसपी तारिक बशीर नोटिस लेकर खान के घर में दाखिल हुए तो उन्हें बताया गया कि खान घर में मौजूद नहीं हैं।
पुलिस जब लौट गई तो इमरान घर के बाहर आए और समर्थकों को संबोधित किया। इमरान ने प्राइम मिनिस्टर को क्राइम मिनिस्टर कहा। बाकी सभी नेताओं को चोर, डाकू, लुटेरा और गुंडा बता दिया। फौज और ISI को सीधा चैलेंज दिया। अब अदालत उन पर और शिकंजा कसेगी। दो मामले बनते हैं।
पहला- समर्थकों को उकसाकर पुलिस के काम में दखल देना।
दूसरा- ये झूठ बोलना कि मैं घर पर नहीं था।
खान कह रहे हैं कि वो 7 मार्च को खुद अदालत के सामने पेश होंगे, लेकिन अदालत चाहती है कि उन्हें गिरफ्तार किया जाए। लिहाजा, बहुत मुमकिन है कि उन्हें किसी भी दिन देर रात या बिल्कुल तड़के घर से उठा लिया जाए। पाकिस्तानी मीडिया यही दावा कर रहा है।
फवाद ने सरकार को दी चेतावनी
इमरान के घर पुलिस के पहुंचने की जानकारी मिलते हाी जमान पार्क के बाहर प्रेस कॉन्फ्रेंस कर फवाद चौधरी ने कहा था- अगर इमरान खान को गिरफ्तार किया गया तो पाकिस्तान में अब तक का सबसे बड़ा विरोध प्रदर्शन होगा। इमरान के खिलाफ 74 केस दर्ज हैं। ऐसे में वो हर सुनवाई में मौजूद नहीं रह सकते हैं।
इससे पहले फवाद ने ट्वीट कर कहा था- इमरान को गिरफ्तार करने की किसी की कोशिश से हालात गंभीर रूप से बिगड़ सकते हैं। मैं इस नाकारा और देश विरोधी सरकार को चेतावनी देता हूं कि वो गंभीरता से काम करे और पाकिस्तान को किसी और संकट में न धकेले। मैं सभी पार्टी कार्यकर्ताओं से जमान पार्क पहुंचने की अपील करता हूं।
पुलिस ने इमरान के समर्थकों को चेतावनी दी
इस्लामाबाद पुलिस ने इमरान खान की गिरफ्तारी में अड़चन न डालने को लेकर PTI के कार्यकर्ताओं को चेतावनी दी है। पुलिस ने ट्वीट कर कहा है कि जो लोग कोर्ट के आदेश में बाधा डालेंगे उनके खिलाफ कानूनी कार्रवाई की जाएगी।
28 फरवरी को जारी हुआ था गैर-जमानती वारंट
28 फरवरी को इस्लामाबाद सेशन कोर्ट ने इमरान को सरकारी खजाने (तोशाखाना) के करोड़ों रुपए के गिफ्ट बेहद सस्ते दामों में बेचने का आरोपी माना था। इसके बाद उनके खिलाफ गैर जमानती वारंट भी जारी कर दिए गए थे। इमरान पर 3 बार कोर्ट में सुनवाई के दौरान मौजूद नहीं होने का आरोप है।
क्या है तोशाखाना केस
चुनाव आयोग के सामने सत्ताधारी पाकिस्तानी डेमोक्रेटिक मूवमेंट ने तोशाखाना गिफ्ट मामला उठाया था। कहा था कि इमरान ने अपने कार्यकाल के दौरान विभिन्न देशों से मिले गिफ्ट को बेच दिया था। इमरान ने चुनाव आयोग को बताया था कि उन्होंने तोशाखाने से इन सभी गिफ्ट्स को 2.15 करोड़ रुपए में खरीदा था, बेचने पर उन्हें 5.8 करोड़ रुपए मिले थे। बाद में खुलासा हुआ कि यह रकम 20 करोड़ से ज्यादा थी।
तोशाखाना मामले में ऐसे पकड़ी थी इमरान की चोरी
